Fylg við flytingunum á kontuni Um tú varnast nakað óregluligt, sperra so kortið alt fyri eitt. Er kortið misnýtt, kanst tú senda inn mótmæli og vónandi fáa pengarnar aftur. Svikarar finna í heilum uppá nýggjar mátar at royna at stjala ella avrita bæði kort og pin-kotur. Tí er tað umráðandi, at tú altíð ansar væl eftir bæði korti og pin-kotu. Her fært tú nøkur góð og einføld ráð um kort. Soleiðis kanst tú fyribyrgja Halt fyri við hondini, so onnur ikki síggja, tá tú trýstir tína pin-kotu í einum terminali ella einari sjálvtøku. Hygg eftir sjálvtøkuni og samanber hana við aðrar sjálvtøkur. Er nøkur útgerð á sjálvtøkuni, ið ikki sær út til at vera ein upprunalutur? So nýt eina aðra sjálvtøku. Fylg við flytingum Tað er týdningarmikið at fylgja við í flytingunum, sum henda á tíni kontu, soleiðis at tú varnast tað, um kortið verður misbrúkt. Um tú teknar teg til Boðtænastuna, kanst tú fáa boð, tá flytingar henda á tínari kontu. Eru flytingar, ið tú ikki kennir aftur, set teg so í samband við okkum beinanvegin. Tá tú keypir við korti á netinum Tá tú keypir í einum nethandli, ið hevur skrásett seg við trygdarloysnini Verified by Visa ella Mastercard Secure Code, verður tú biðin um at stovna eina Verified by Visa-kotu ella Mastercard SecureCode og at skráseta eitt fartelefonnummar til títt altjóða gjaldskort. Síðan fært tú eini sms-boð við eini einnýtiskotu, hvørja ferð tú keypir í einum internethandli við kortinum, ið er meldað til Verified by Visa ella Mastercard Secure Code. Fyri at keypið skal ganga ígjøgnum, skalt tú skráseta einnýtiskotuna á heimasíðuni, ið tú keypir frá. Loysnin er brúkaravinarlig, tí tú sleppur undan at minnast eina sjálvvalda kotu, sum fyrr var ein partur av trygdarloysnini. Í staðin fært tú eitt sms, sum ger tað skjótt og lætt at trýsta kotuna.